THAI ยกเลิกเที่ยวบินกรุงเทพฯ-เดนปาซาร์ วันที่ 27-30 พ.ย.หลังภูเขาไฟอากุงบนเกาะบาหลีปะทุ
THAI ยกเลิกเที่ยวบินกรุงเทพฯ-เดนปาซาร์ วันที่ 27-30 พ.ย.หลังภูเขาไฟอากุงบนเกาะบาหลีปะทุ
27 พ.ย. 2560

บริษัท การบินไทย จำกัด (มหาชน) หรือ THAI เปิดเผยว่า บริษัทแจ้งยกเลิกเที่ยวบิน กรุงเทพฯ-เดนปาซาร์ เกาะบาหลี ประเทศอินโดนีเซีย เนื่องจากการปะทุของภูเขาไฟอากุง บนเกาะบาหลี ที่ตั้งอยู่ห่างจากท่าอากาศยานเดนปาซาร์ บนเกาะบาหลี 75 กิโลเมตร ส่งผลให้เกิดเขม่าควันและเถ้าภูเขาไฟฟุ้งกระจายเป็นจำนวนมากปกคลุมน่านฟ้าและพื้นดิน จนเป็นเหตุให้ท่าอากาศยานเดนปาซาร์ต้องประกาศปิดสนามบิน และให้ทุกสายการบินงดทำการบินผ่านและขึ้นลง ตั้งแต่วันที่ 27 พฤศจิกายน 2560 เวลา 07.00 น. (เวลาท้องถิ่นซึ่งเร็วกว่าประเทศไทย 1 ชั่วโมง) โดยประกาศปิดจนถึงวันที่ 28 พฤศจิกายน 2560 เวลา 07.00 น. (เวลาท้องถิ่น)
“จากเหตุการณ์ดังกล่าวส่งผลกระทบต่อเที่ยวบินของการบินไทย ซึ่งบริษัทฯ ได้พิจารณาโดยคำนึงถึงความปลอดภัยในการปฏิบัติการบิน จึงมีความจำเป็นต้องประกาศยกเลิกเที่ยวบินทีจี 431 เส้นทางกรุงเทพฯ-เดนปาซาร์ และเที่ยวบินทีจี 432 เส้นทางเดนปาซาร์-กรุงเทพฯ ของวันที่ 27-30 พฤศจิกายน 2560” เอกสารเผยแพร่ ระบุ
ทั้งนี้ บริษัทฯ จะติดตามและประเมินสถานการณ์อย่างใกล้ชิด หากสถานการณ์ดีขึ้นและสามารถทำการบินได้อย่างปลอดภัย บริษัทฯ จะทำการบินในเส้นทางไป-กลับ กรุงเทพฯ-เดนปาซาร์ ตามปกติต่อไป
อนึ่ง บริษัทฯ ทำการบินไป-กลับ ในเส้นทางกรุงเทพฯ-เดนปาซาร์ เกาะบาหลี ทุกวัน วันละ 1 เที่ยวบิน โดยมีเที่ยวบินขาไป ทีจี 431 ออกจากท่าอากาศยานสุวรรณภูมิเวลา 08.50 น. ถึงท่าอากาศยานเดนปาซาร์เวลา 14.15 น. (เวลาท้องถิ่น) และเที่ยวกลับ ทีจี 432 ออกจากท่าอากาศยานเดนปาซาร์ เวลา 16.10 น. (เวลาท้องถิ่น) ถึงท่าอากาศยานสุวรรณภูมิ เวลา 19.25 น.